„Biserica trebuie să înţeleagă şi să aleagă. Trăim în secolul XXI. Este nevoie de bani", a spus joi seara fostul ministru al finanțelor Eugen Teodorovici, la emisiunea „În fața ta” de la Digi24, răspunzând la o întrebare legată de impozitarea Bisericii.



Teodorovici, care este în prezent consilier al premierului Mihai Tudose, a declarat că va iniția discuția cu reprezentanții Bisericii Ortodoxe Române (BOR) privind impozitarea Bisericii.

„...discuția cu BOR-ul pentru a găsi o cale de comun acord cu cei din Biserică pentru o astfel de abordare. Fie să retrocedăm ce au de retrocedat și atunci găsim o cale de impozitare, pentru că mi se pare normal...Dacă facem un calcul ultimii 10 ani sau ultimii 27 de ani de zile cu cât a finanțat statul român biserica română, o să vedem că sunt sume foarte importante. Dar trebuie să găsim un echilibru. Repet, propunerea pe care aș vrea să o fac nu am nicio îndoială ca va fi acceptată de BOR”, a spus Eugen Teodorovici.

Consilierul premierului Tudose a adăugat că sunt și „alte subiecte” de unde statul poate să aducă bani și pe care biserica „cu siguranță nu le îndrăgește”.

„Nu vreau să dau exemple, dar cred că cu toții ne putem gândi la multe astfel de zone. Biserica trebuie să înţeleagă şi să aleagă. Trăim în secolul XXI. Este nevoie de bani, de foarte mulți bani. (Vă referiți la prostituție?) Sunt subiecte pe care biserica probabil nu le îndrăgește, dar trebuie să găsim un compromis”, a continuat Eugen Teodorovici.

Emisiunea „În fața ta” moderată de Claudiu Pândaru și Florin Negruțiu poate fi urmărită la Digi24 de luni până joi începând cu ora 22:30.

Liviu Dragnea, despre impozitarea Bisericii: „O să se supere unii, dar eu nu o susțin. Nici nu vreau să discut despre asta”



Liviu Dragnea a reacționat vineri după ce Eugen Teodorovici, consilier al premierului Tudose, a vorbit la Digi24 despre impozitarea Bisericii. Liderul PSD a precizat că este împotriva impozitării veniturilor acesteia.



Digi24 a prezentat discuția dintre reporteri și Liviu Dragnea pe acest subiect:

Reporter: Despre impozitarea afacerilor Bisericii...

Liviu Dragnea: Afaceri?

Reporter: Veniturilor Bisericii.

Liviu Dragnea: Eu zic, totuși, să încercăm să mai păstrăm niște instituții în România, cel puțin să le ajutăm să existe. Nu susțin această variantă. O să se supere unii, dar eu nu o susțin.

Reporter: E o formulă discutată în coaliție?

Liviu Dragnea: Nu, eu știu că nu s-a discutat și nici nu vreau să discut despre asta.